ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0819/98

υποβολή: José Apolinário (PSE) προς την Επιτροπή

(26 Μαρτίου 1998)

Θέμα: Έρευνα και Τουρισμός

Θα μπορούσε άραγε η Επιτροπή να παραθέσει λεπτομερή στοιχεία σχετικά με τις δράσεις που συνδέονται με τον τουρισμό στο πλαίσιο του προϋπολογισμού για την έρευνα, διευκρινίζοντας ενισχύσεις, ποσά και κατανομή ανά κράτος μέλος;

Απάντηση της καςCresson εξ ονόματος της Επιτροπής

(13 Μαΐου 1998)

Το τέταρτο πρόγραμμα-πλαίσιο έρευνας, τεχνολογικής ανάπτυξης και επίδειξης (1994-1998) που απετέλεσε αντικείμενο συναπόφασης εκ μέρους του Κοινοβουλίου και του Συμβουλίου στις 26 Απριλίου 1994(1) δεν περιέχει, αφεαυτού, ειδικές δράσεις στον τομέα του τουρισμού.

Πάντως, πλήθος ερευνητικών δραστηριοτήτων συνδεόμενων με άλλους τομείς, όπως οι "εφαρμογές τηλεπληροφορικής", έχουν αντίκτυπο στον τομέα του τουρισμού.

Επειδή ο βαθμός σύνδεσης των ανωτέρω δραστηριοτήτων με τον τομέα του τουρισμού ποικίλλει σε μεγάλο βαθμό, δεν είναι δυνατόν να καθοριστούν με ακρίβεια οι χρηματοδοτικές επιπτώσεις.

Με την ευκαιρία του 5ου προγράμματος-πλαισίου, η Επιτροπή θα διενεργήσει αξιολογήσεις για τις επιπτώσεις των ερευνητικών προγραμμάτων.

(1) ΕΕ αριθ.L 126, της 18.5.1994.
ΓΡΑΠΤΗ ΕΡΩΤΗΣΗ E-0551/98

υποβολή: Alexandros Alavanos (GUE/NGL) προς την Επιτροπή

(4 Μαρτίου 1998)

Θέμα: Περιφερειακό Επιχειρησιακό Πρόγραμμα Αττικής-Υποπρόγραμμα 2 Μέτρο 1.

Στο Περιφερειακό Επιχειρησιακό Πρόγραμμα Αττικής, το μέτρο 1 του υποπρογράμματος 2 αφορά Μεταφορές. Σύμφωνα με το χρονοδιάγραμμα θα έπρεπε να είχαν απορροφηθεί, ως δημόσια δαπάνη, 129583 εκατομμύρια Ecu μέχρι το 1997.

1. Ποια έργα έχουν προγραμματισθεί και ποια η πορεία του φυσικού αντικειμένου, συνολικά για το μέτρο;

2. Εάν υπάρχουν καθυστερήσεις, πού εντοπίζονται, και ποιες είναι οι κυριότερες αιτίες τους;

3. Υπήρξαν αλλαγές κατά τη διάρκεια της αναθεώρησης του ΚΠΣ; Σε τι ποσοστό του προϋπολογισμού;

4. Τι απορροφήσεις υπάρχουν μέχρι 31.12.1997;

Απάντηση της καςWulf-Mathies εξ ονόματος της Επιτροπής

(27 Απριλίου 1998)

Σύμφωνα με τους χρηματοδοτικούς πίνακες όπως τροποποιήθηκαν στις 21 Οκτωβρίου 1997, η δημόσια δαπάνη του μέτρου 2.1 του επιχειρησιακού προγράμματος "Αττική" (μεταφορές) το οποίο έχει προγραμματιστεί έως το 1997 ανέρχεται σε 191,32 εκατ. ECU.

Κατά την τελευταία σύνοδο της επιτροπής παρακολούθησης του κοινοτικού πλαισίου στήριξης (ΚΠΣ), η οποία συνήλθε στις 31 Οκτωβρίου 1997, δεν υφίστανται τροποποιήσεις οι οποίες να αφορούν τα περιφερειακά προγράμματα.

Όσον αφορά τις τεχνικές λεπτομέρειες τις σχετικές με τα προγραμματισθέντα έργα, την κατάσταση προόδου των και τις αίτιες ενδεχομένων καθυστερήσεων, η Επιτροπή παρακαλεί το Αξιότιμο Μέλος του Κοινοβουλίου να απευθυνθεί στις περιφερειακές αρχές της Αττικής που είναι αρμόδιες για την εκτέλεση του ΚΠΣ.

Το ποσόν των χρησιμοποιηθεισών πιστώσεων στο τέλος του 1997 ανερχόταν σε 182,4 εκατ. ECU.
ΓΡΑΠΤΗ ΕΡΩΤΗΣΗ P-1607/98

υποβολή: Mirja Ryynänen (ELDR) προς την Επιτροπή

(11 Μαΐου 1998)

Θέμα: Πληροφορίες για άλλα κράτη μέλη τις οποίες περιέχουν τα σχολικά βιβλία

Σύμφωνα με δημοσιεύματα του Τύπου στη Φινλανδία, τα σχολικά βιβλία που χρησιμοποιούνται σε ορισμένα κράτη μέλη της ΕΕ περιέχουν εντελώς εσφαλμένες πληροφορίες σχετικά με τη Φινλανδία. Για παράδειγμα, τα χρησιμοποιούμενα στη Γαλλία βιβλία παρέχουν την εικόνα της Φινλανδίας με βάση φωτογραφίες της δεκαετίας του '50 και περιέχουν λανθασμένες πληροφορίες. Για τη σύγχρονη κοινωνία μας, την κοινωνία της τεχνολογίας των πληροφοριών, δεν γίνεται καμία αναφορά.

Η ΕΕ δαπανά σημαντικά ποσά για προγράμματα εκπαίδευσης και πολιτισμού καθώς και για χωριστές εκστρατείες ενημέρωσης. Οι ενημερωτικές εκστρατείες για την προώθηση της ευρωπαϊκής ιθαγένειας δεν μπορεί να καταλήξουν σε επιτυχία, εάν η βασική πληροφόρηση που παρέχεται στα σχολεία σχετικά με τα άλλα κράτη μέλη είναι ατελής και ταυτόχρονα ανακριβής.

Ποια είναι τα μέτρα που προτείνει να λάβει η Επιτροπή ώστε να διασφαλισθεί ότι τα σχολικά βιβλία των κρατών μελών θα περιέχουν σωστές και ενημερωμένες πληφορορίες για τα άλλα κράτη μέλη.

Απάντηση της καςCresson εξ ονόματος της Επιτροπής

(15 Ιουνίου 1998)

Σε σχέση με το συγκεκριμένο περιεχόμενο του διδακτικού υλικού σε ένα δεδομένο κράτος μέλος, η Επιτροπή δεν είναι αρμόδια να επέμβει, εφόσον στον χώρο αυτό ισχύει η αρχή της επικουρικότητας με το άρθρο 126 της συνθήκης ΕΚ.

Το άρθρο 126 ορίζει ότι η Κοινότητα πρέπει να συμβάλλει στην ανάπτυξη της ποιοτικής εκπαίδευσης ενθαρρύνοντας τη συνεργασία των κρατών μελών. Μαζί με το πρόγραμμα ΣΩΚΡΑΤΗΣ, το οποίο ενθαρρύνει τη συνεργασία μεταξύ των κρατών μελών, το δίκτυο πληροφοριών για την εκπαίδευση στην Ευρώπη (ΕΥΡΥΔΙΚΗ) παρουσιάζει και διαδίδει πληροφορίες για τα εκπαιδευτικά συστήματα και τις μεταρρυθμίσεις στα συμμετέχοντα κράτη μέλη. Το ΕΥΡΥΔΙΚΗ δημοσίευσε πρόσφατα την τρίτη έκδοση ενός βιβλίου με τα θεμελιώδη στοιχεία για την εκπαίδευση στην Κοινότητα, που βασίζεται στη συμβολή των συμμετεχόντων κρατών μελών στο πρόγραμμα ΣΩΚΡΑΤΗΣ.

Το άρθρο 126 ορίζει όμως επίσης ότι η Κοινότητα πρέπει να σέβεται απόλυτα την ευθύνη που φέρουν τα κράτη μέλη για το περιεχόμενο της διδασκαλίας και την οργάνωση των εκπαιδευτικών συστημάτων.

Ωστόσο η Επιτροπή θα επιστήσει την προσοχή των γαλλικών εκπαιδευτικών αρχών στις πλευρές που τόνισε η κα βουλευτής.
ΓΡΑΠΤΗ ΕΡΩΤΗΣΗ E-1297/98

υποβολή: Iñigo Méndez de Vigo (PPE) προς την Επιτροπή

(29 Απριλίου 1998)

Θέμα: Τελωνειακά δικαιώματα

Από το τελωνείο της Algeciras διέρχονται ετησίως περί τις 35.000 φορτηγά οχήματα που μεταφέρουν εμπορεύματα κοινοτικής προελεύσεως με προορισμό το Μαρόκο. Μέχρι σήμερα, η τελωνειακή διεκπεραίωση της εξόδου μεγάλου μέρους αυτών των φορτηγών γίνεται από το προαναφερθέν τελωνείο το πρωί κάθε Δευτέρας, δοθέντος ότι τα τελωνεία των αντιστοίχων χωρών προελεύσεως κλείνουν την Παρασκευή το απόγευμα, ημέρα φορτώσεως των προϊόντων.

Θεωρεί η Επιτροπή την προαναφερθείσα πρακτική συμβατή με τον κοινοτικό τελωνειακό κώδικα, ιδίως με τα προβλεπόμενα από το άρθρο 790 του κανονισμού εφαρμογής;

Απάντηση του κ.Monti εξ ονόματος της Επιτροπής

(2 Ιουνίου 1998)

Το άρθρο 161 παράγραφος 5 του κανονισμού (ΕΟΚ) 2913/92, που θεσπίζει τον κοινοτικό τελωνειακό κώδικα(1) καθορίζει τους βασικούς κανόνες όσον αφορά τον τόπο στον οποίο διεκπεραιώνονται οι διατυπώσεις των εξαγωγών. Καταρχήν, ο τόπος αυτός πρέπει να είναι εκείνος στον οποίο είναι εγκατεστημένος ο εξαγωγέας ή ο τόπος στον οποίο τα εμπορεύματα συσκευάζονται ή φορτώνονται για την εξαγωγή.

Στον κανονισμό εφαρμογής (ΕΟΚ) 2454/93 της Επιτροπής της 2 ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) 2913/92 του Συμβουλίου για τη θέσπιση του κοινοτικού τελωνειακού κώδικα(2), προβλέπονται δύο εξαιρέσεις στον γενικό αυτό κανόνα.

Το άρθρο 790 επιτρέπει την παρέκκλιση για τις περιπτώσεις στις οποίες, λόγοι διοικητικής οργάνωσης εμποδίζουν την εφαρμογή του γενικού κανόνα. Η παρέκκλιση αυτή πρέπει να εφαρμόζεται μόνο στις περιπτώσεις που δεν επαρκεί ο αριθμός των τελωνείων που είναι αρμόδια για τη διεκπεραίωση των εν λόγω διατυπώσεων.

Δεύτερον, το άρθρο 791 επιτρέπει παρεκκλίσεις για λόγους δεόντως τεκμηριωμένους. Έχοντας ως στόχο την ενιαία εφαρμογή της τελωνειακής νομοθεσίας, η επιτροπή τελωνειακού κώδικα εξέτασε κατέπανάληψη τις περιπτώσεις οι οποίες οδηγούν στην εφαρμογή αυτής της διάταξης.

Έχει συμφωνηθεί, μεταξύ άλλων, ότι το γεγονός ότι οι ώρες λειτουργίας του τελωνείου που είναι αρμόδιο κατέφαρμογή του άρθρου 161 παράγραφος 5 του τελωνειακού κώδικα, δεν αντιστοιχούν με τις ώρες λειτουργίας της εξαγωγικής επιχείρησης, δεν μπορεί να αποτελεί λόγο δεόντως τεκμηριωμένο, ώστε να δικαιολογείται η παρέκκλιση από τον γενικό κανόνα. Πράγματι, στις συνήθεις περιπτώσεις, εναπόκειται στον εξαγωγέα να λάβει υπόψη του αυτές τις ώρες λειτουργίας κατά την υλικοτεχνική του οργάνωση.

Όσον αφορά τις επιχειρήσεις οι οποίες χρειάζεται συχνά να διεκπεραιώνουν τελωνειακές διατυπώσεις εκτός των συνήθων ωρών λειτουργίας, η καταλληλότερη λύση φαίνεται να είναι η χρήση της άδειας που τους επιτρέπει να επωφεληθούν των απλουστευμένων διαδικασιών, εφόσον βεβαίως πληρούν όλες τις αναγκαίες προϋποθέσεις.

(1) EE L 302 της 19.10.1992.

(2) EE L 253 της 11.10.1993.
ΓΡΑΠΤΗ ΕΡΩΤΗΣΗ E-0013/98

υποβολή: Hiltrud Breyer (V) προς την Επιτροπή

(29 Iανουαρίου 1998)

Θέμα: Μη εγκεκριμένη διάθεση ζαχαρότευτλων Monsanto στην Ολλανδία

Αναφέρθηκε ότι δύο τόννοι ζαχαροτεύτλων που προέρχονται από αγρούς όπου διεξάγονται πειράματα στην Ολλανδία και που δεν έχουν λάβει έγκριση για να τεθούν στην εμπορία για οποιονδήποτε σκοπό, αναμείχθησαν με συμβατικές εσοδείες και εισήλθαν ως εκ τούτου στην αλυσίδα διατροφής ως ζάχαρη που έχει υποστεί επεξεργασία, μέσω της εταιρίας Dutch Co-operative Sugar Company. Ο πολτός αναφέρθηκε ότι χρησιμοποιήθηκε ως ζωοτροφή.

Μπορεί παρακαλώ η Επιτροπή να εξηγήσει:

1. Πώς πραγματοποιήθηκε αυτή η μη εγκεκριμένη διάθεση;

2. Ποιοι έλεγχοι υπήρξαν και πως παραβιάστηκαν αυτοί;

3. Ποια έκτακτα μέτρα ελήφθησαν για να αποσυρθεί η ποσότητα ζάχαρης που υπέστη την ανάμειξη και ο πολτός και αν αυτά τα μέτρα ανταποκρίνονται στα προγράμματα έκτακτης ανάγκης που περιέχονται στην αίτηση για τη χορήγηση της σχετικής άδειας;

4. Ποιες προειδοποιήσεις έχουν δοθεί στις εταιρίες που επεξεργάζονται τρόφιμα, στους εμπόρους καθώς και στους προμηθευτές ζωοτροφών;

5. Υπάρχουν αναφορές για άλλη παρόμοια διάθεση μη εγκεκριμένων ουσιών σε άλλα κράτη μέλη;

6. Ποιους νέους ελέγχους προτίθεται να αναλάβει η Επιτροπή για να αποφύγει την επανάληψη μιας παρόμοιας μη εγκεκριμένης διάθεσης ουσιών.

Συμπληρωματική απάντηση

της κ.Bjerregaard εξ ονόματος της Επιτροπής

(27 Aπριλίου 1998)

Η Επιτροπή είναι σήμερα σε θέση να δώσει τις ακόλουθες πληροφορίες:

1.-4. Η Επιτροπή ζήτησε να πληροφορηθεί από την ολλανδική αρμόδια αρχή ποια μέτρα έλαβε σε σχέση με την είσοδο στην τροφική αλυσίδα ζάχαρης που έχει προέλθει από δοκιμές στο ύπαιθρο γενετικώς τροποποιημένων ζαχαρότευτλων, ενώ ο πολτός χρησιμοποιήθηκε ως ζωοτροφή. Για τη συγκεκριμένη ελευθέρωση είχε χορηγηθεί συγκατάθεση για σκοπούς έρευνας και ανάπτυξης, όχι όμως για διάθεση στην αγορά, βάσει της οδηγίας 90/220/EΟΚ, της 23ης Aπριλίου 1990, για τη σκόπιμη ελευθέρωση γενετικώς τροποποιημένων οργανισμών (ΓΤΟ)(1). Ως συνέχεια της προσωρινής απάντησής της, η Επιτροπή διαβιβάζει απευθείας στο Αξιότιμο Μέλος και στη Γραμματεία του Κοινοβουλίου τα στοιχεία που υπεβλήθησαν στην ολλανδική αρμόδια αρχή σύμφωνα με την οδηγία 90/220/EΟΚ.

5. Δεν έχουν αναφερθεί προς το παρόν στην Επιτροπή άλλα ανάλογα περιστατικά από τα κράτη μέλη.

6. Η λειτουργία του Μέρους B της οδηγίας 90/220/EΟΚ, το οποίο αφορά την έρευνα και την ανάπτυξη ΓΤΟ, υπάγεται στην αρμοδιότητα των κρατών μελών, τα οποία κρίνουν κατά πόσον έχουν ανάγκη να θεσπίσουν τυχόν πρόσθετα μέτρα ελέγχου για να αποφευχθούν παρόμοια περιστατικά κατά την ελευθέρωση ΓΤΟ για σκοπούς έρευνας και ανάπτυξης. Η δράση που ανέλαβαν η ολλανδική και άλλες αρμόδιες αρχές, στις περιπτώσεις όπου εφαρμόστηκαν μέτρα ελέγχου, δείχνει πόση σημασία αποδίδουν τα κράτη μέλη στις υποχρεώσεις που υπέχουν βάσει του άρθρου 4 της οδηγίας 90/220/EΟΚ, το οποίο τους επιβάλλει να διενεργούν επιθεωρήσεις και ελέγχους.

(1) EE L 117 της 8.5.1990.
ΓΡΑΠΤΗ ΕΡΩΤΗΣΗ E-1343/98

υποβολή: José Salafranca Sánchez-Neyra (PPE) προς την Επιτροπή

(29 Απριλίου 1998)

Θέμα: Νόμος Helms-Burton

Αναφορικά με την απάντηση που έδωσε στις 13 Μαρτίου 1997 εξ ονόματος της Επιτροπής ο Επίτροπος κ. Brittan στην ερώτησή μου E-0236/98(1) σχετικά με τις διαπραγματεύσεις μεταξύ ΕΕ-ΗΠΑ με αντικείμενο, μεταξύ άλλων θεμάτων, το νόμο Helms-Burton, uα μpορούσε η Επιτροπή να γίνει περισσότερο σαφής και να μας αναφέρει τις ημερομηνίες καθώς και το επίπεδο στο οποίο πραγματοποιήθηκαν οι συναντήσεις οι προπαρασκευαστικές της Υπουργικής Συνόδου της 15ης Ιανουαρίου;

Θα μπορούσε, επίσης, η Επιτροπή να μας ανακοινώσει το προβλεπόμενο χρονοδιάγραμμα των προσεχών συναντήσεων και διαπραγματεύσεων μεταξύ της Ευρωπαϊκής Ένωσης και των ΗΠΑ επί του προαναφερθέντος θέματος;

Έχοντας υπόψη τις πρόσφατες δηλώσεις του κ. Brittan, σύμφωνα με τις οποίες το στάδιο των διαπραγματεύσεων "έχει ολοκληρωθεί κατά το ήμισυ", καθώς και το γεγονός ότι δεν έχει τεθεί καμιά προθεσμία για την επίλυση του προβλήματος,

Θα μπορούσε η Επιτροπή να μας αποσαφηνίσει ποια είναι τα σημεία στα οποία έχει επέλθει συμφωνία καθώς και εκείνα για τα οποία εξακολουθεί να υφίσταται διάσταση απόψεων; Μολονότι δεν έχει τεθεί κανένα χρονικό όριο για την ολοκλήρωση των διαπραγματεύσεων, έως πότε θεωρεί η Επιτροπή ότι μπορεί να συνεχισθεί η υφιστάμενη κατάσταση;

(1) EE C 323, 21.10.1998, 29.
ΓΡΑΠΤΗ ΕΡΩΤΗΣΗ E-1547/98

υποβολή: Doeke Eisma (ELDR) προς την Επιτροπή

(19 Μαΐου 1998)

Θέμα: Τα στυλό laser

1. Συμμερίζεται η Επιτροπή την άποψη ότι η χρήση στυλό laser είναι επικίνδυνη;

2. Εάν ναι, ποια μέτρα προτίθεται να λάβει η Επιτροπή για τον περιορισμό της χρήσης των εν λόγω στυλό laser;

3. Γνωρίζει η Επιτροπή ποια είναι τα κράτη μέλη που απαγορεύουν ή προτίθενται να απαγορεύσουν τα στυλό laser.

Απάντηση της καςBonino εξ ονόματος της Επιτροπής

(24 Ιουνίου 1998)

Η Επιτροπή, βάσει των πληροφοριών που έχει συλλέξει έως σήμερα, θεωρεί ότι σε ορισμένες περιπτώσεις η ακατάλληλη χρήση ορισμένων δεικτών λέιζερ μπορεί πράγματι να είναι επικίνδυνη.

Στην περίπτωση των γραφίδων ή δεικτών λέιζερ εφαρμόζεται η οδηγία 92/59/ΕΟΚ του Συμβουλίου, της 29ης Ιουνίου 1992, σχετικά με τη γενική ασφάλεια των προϊόντων(1). Στο διατακτικό της εν λόγω οδηγίας καλούνται τα κράτη μέλη να λαμβάνουν τα αναγκαία μέτρα για να εξασφαλίζεται η διάθεση στην κοινοτική αγορά μόνο ασφαλών προϊόντων (άρθρο 2,β).

Τα κράτη μέλη είναι συνεπώς κατά πρώτο λόγο αρμόδια να ενεργήσουν σχετικά με τα προϊόντα που είναι επικίνδυνα για την υγεία και την ασφάλεια των καταναλωτών, λαμβάνοντας τα αναγκαία μέτρα, περιλαμβανομένης ενδεχομένως της απόσυρσης του προϊόντος από την αγορά.

Η Επιτροπή έλαβε πρόσφατα, στο πλαίσιο του συστήματος έγκαιρης προειδοποίησης που προβλέπεται στο άρθρο 8 της οδηγίας 92/59/ΕΟΚ, πέντε επείγουσες κοινοποιήσεις από τρία κράτη μέλη (Γερμανία, Γαλλία, Ηνωμένο Βασίλειο) σχετικά με τα μέτρα που έχουν ληφθεί για γραφίδες ή δείκτες λέιζερ. Σύμφωνα με την προβλεπόμενη διαδικασία, η Επιτροπή διαβίβασε ταχέως αυτές τις πληροφορίες στις αρμόδιες αρχές των κρατών μελών για την προστασία της υγείας και της ασφάλειας των καταναλωτών ώστε να μπορέσουν αυτά με τη σειρά τους να λάβουν τα απαραίτητα μέτρα. Πράγματι, σύμφωνα με την οδηγία, μπορεί να μπορεί να αναλαμβάνει ενέργειες κατά των προϊόντων που παρουσιάζουν σοβαρούς και άμεσους κινδύνους, μόνο εάν ζητηθεί αυτό από τα κράτη μέλη και μόνον εφόσον τηρηθούν οι διάφορες προϋποθέσεις που προβλέπονται στα άρθρα 9 έως 11 της οδηγίας.

Τα κράτη μέλη που συνέταξαν τις κοινοποιήσεις οι οποίες διαβιβάσθηκαν στην Επιτροπή έλαβαν ορισμένα εθνικά μέτρα ποικίλης σπουδαιότητας. Η Γαλλία, για παράδειγμα, ανέστειλε με διάταγμα, μεταξύ άλλων, την παραγωγή, την εισαγωγή, τη διάθεση στην αγορά και ζήτησε να αποσυρθούν οι δείκτες λέιζερ της κατηγορίας 3 ή μεγαλύτερης (πρότυπο NFEN 60825.1), και η Γερμανία έλαβε παρόμοια μέτρα.

Άλλα κράτη μέλη εξετάζουν σήμερα τα μέτρα που πρέπει να ληφθούν και δεν έχουν γνωστοποιήσει ακόμη στην Επιτροπή τι σκοπεύουν να κάνουν.

Επειδή πρόκειται για ένα πρόσφατο πρόβλημα, η Επιτροπή θα παρακολουθήσει από κοντά τις μελλοντικές εξελίξεις και κυρίως τα μέτρα που λαμβάνουν τα κράτη μέλη στο πλαίσιο της εφαρμογής της οδηγίας σχετικά με τη γενική ασφάλεια των προϊόντων, ώστε να φροντίσει να εξασφαλίσει υψηλό επίπεδο προστασίας της ασφάλειας για τα εν λόγω προϊόντα σε ολόκληρη την Κοινότητα.

(1) EE L 228 της 11.8.1992.
ΓΡΑΠΤΗ ΕΡΩΤΗΣΗ P-1641/98

υποβολή: Riccardo Nencini (PSE) προς την Επιτροπή

(18 Μαΐου 1998)

Θέμα: Συνέπειες για το περιβάλλον

Από τη σύμβαση μεταξύ της επιχείρησης του ιταλικού μονοπωλίου (AMS) και της εταιρείας Solvay με αντικείμενο την εκμετάλλευση των κοιτασμάτων κρυσταλλικού άλατος στην Volterra (Pisa), μπορεί να διαπιστωθεί ότι προκαλούνται οι ακόλουθες καταστροφές στο περιβάλλον: δημιουργία κενού στο υπέδαφος (φακοί κρυσταλλικού άλατος και αργίλου) με συνέπεια την κατάρρευση των υπερκειμένων στρωμάτων; άντληση μεγάλων ποσοτήτων ύδατος απο τον ποταμό "Cecina" που προκαλεί ετησίως, και επί τρίμηνο ή τετράμηνο, την αποξήρανση του ποταμού σε μήκος 4 χιλιομέτρων περίπου με όλες τις σχετικές συνέπεις καθώς και απόρριψη των υδάτων επεξεργασίας στη θάλασσα.

Εξάλλου, διαπιστώθηκε και πτώση του υδροφόρου ορίζοντα και μόλυνση των υδάτων από χλωριούχο νάτριο με επιπτώσεις στη γεωργία.

Επί του παρόντος η εταιρεία Solvay προβαίνει σε εξόρυξη περίπου 1.800 τόνων ετησίως επί εκτάσεως 378 εκταρίων. Σύμφωνα με τη σύμβαση, η Solvay θα είχε δικαίωμα εξόρυξης, με βάση και τις τρεις άδειες εκμετάλλευσης που της παρεχώρησε η AMS, σε επιφάνεια περίπου 1.726 εκταρίων με απολήψημες ετήσιες ποσότητες 2.000.000 τόνων, εξαντλώντας έτσι τα αποθέματα αυτά μέσα σε λίγες δεκαετίες.

Θεωρεί άραγε η Επιτροπή ότι μπορεί να επαληθεύσει τα προαναφερθέντα και να ελέγξει ενδεχομένως κατά πόσον αυτή η σύμβαση δεν παραβιάζει κοινοτικούς κανόνες;

Απάντηση της καςBjerregaard εξ ονόματος της Επιτροπής

(17 Ιουνίου 1998)

Σύμφωνα με την αποστολή διασφάλισης της τήρησης της κοινοτικής νομοθεσίας, όπως καθορίζεται στο άρθρο 155 της συνθήκης ΕΚ, η Επιτροπή έχει το δικαίωμα να παρεμβαίνει μόνο καθόσον αφορά διάταξη της κοινοτικής νομοθεσίας.

Δεδομένων των ανεπαρκών πληροφοριών που παρασχέθηκαν από το Αξιότιμο Μέλος του Κοινοβουλίου, η Επιτροπή δεν είναι σε θέση να προσδιορίσει τις διακυβευόμενες διατάξεις της κοινοτικής νομοθεσίας στην περίπτωση αυτή.

Έχοντας υπόψη τα παραπάνω η Επιτροπή καλεί το Αξιότιμο Μέλος του Κοινοβουλίου να υποδείξει τις διατάξεις της κοινοτικής νομοθεσίας που θεωρεί συναφείς με την εν λόγω συγκεκριμένη περίπτωση και να περιγράψει ακριβέστερα τα γεγονότα που θεωρούνται σχετικά με την κοινοτική νομοθεσία.
ΓΡΑΠΤΗ ΕΡΩΤΗΣΗ E-1755/98

υποβολή: Richard Corbett (PSE) προς την Επιτροπή

(5 Iουνίου 1998)

Θέμα: Απεργία του προσωπικού της Επιτροπή

Μπορεί η Επιτροπή να επιβεβαιώσει ότι το προσωπικό της απήργησε στις 30 Απριλίου; Είναι αλήθεια ότι αυτή η απεργία δεν αφορούσε κάποια συγκεκριμένη πρόταση, αλλά ένα συμβουλευτικό έγγραφο διαβούλευσης, για το οποίο ζητήθηκε και ήταν ευπρόσδεκτη η άποψη του προσωπικού; Θεωρεί η Επιτροπή ότι δικαιολογείται απεργία σε μια τέτοια περίπτωση; Γνωρίζει τον αντίκτυπο που είχε η απεργία αυτή στην κοινή γνώμη, αφού η ημερομηνία της αμέσως πριν από μια επίσημη αργία, έδωσε ουσιαστικά στο προσωπικό ένα τετραήμερο διακοπών; Ποιό ήταν το αποτέλεσμα της μυστικής ψηφοφορίας για την απόφαση πραγματοποίησης της απεργίας;

Απάντηση του κ.Liikanen εξ ονόματος της Επιτροπής

(29 Ιουνίου 1998)

Το προσωπικό της Επιτροπής απήργησε στις 30 Απριλίου 1998.

Επίκεντρο της διαμάχης ήταν ένα έγγραφο θεμάτων, το οποίο δεν ήταν επίσημο. Δεν υπήρξε πρόταση της Επιτροπής που να αφορά τον κανονισμό υπηρεσιακής κατάστασης του προσωπικού. Τα σχόλια ήταν ευπρόσδεκτα πάνω στα θέματα του εγγράφου, το οποίο δόθηκε στους υπαλλήλους μέσω του διαδικτύου της Επιτροπής.

Επειδή η απεργία στρεφόταν κατά της Επιτροπής, η Επιτροπή αρνείται να απαντήσει εάν ήταν δικαιολογημένη.

Η απεργία προηγείτο ημέρας αργίας και του Σαββατοκύριακου κατά το οποίο το Ευρωπαϊκό Συμβούλιο αποφάσισε ποιες χώρες θα συμμετέχουν στο τρίτο στάδιο της οικονομικής και νομισματικής ένωσης. Υπήρξαν μερικά επικριτικά άρθρα στον τύπο σχετικά με τα θέματα προσωπικού της Επιτροπής.

Η απόφαση για απεργία σε περίπτωση αποτυχίας των διαπραγματεύσεων λήφθηκε με ψηφοφορία στην γενική συνέλευση του προσωπικού που οργανώθηκε από τις συνδικαλιστικές οργανώσεις. Απ' όσο γνωρίζει η Επιτροπή, η πλειοψηφία του προσωπικού που παρευρέθηκε στη συνέλευση ψήφισε υπέρ της απόφασης. Ωστόσο, το ακριβές αποτέλεσμα δεν είναι γνωστό, εφόσον δεν χρησιμοποιήθηκαν ψηφοδέλτια.
ΓΡΑΠΤΗ ΕΡΩΤΗΣΗ E-0323/98

υποβολή: Riitta Myller (PSE) προς την Επιτροπή

(17 Φεβρουαρίου 1998)

Θέμα: Υποχρέωση κοινοποίησης σε περίπτωση έκδοσης νέου τύπου χαρτονομισμάτων

Έχει, πλέον, αποδειχθεί η λειτουργικότητα της εσωτερικής αγοράς και των καθεστώτων ελεύθερης κυκλοφορίας των υπηρεσιών, των προσώπων, των εργαζομένων και των κεφαλαίων εντός της Ευρωπαϊκής Ένωσης. Εντούτοις, σε περίπτωση έκδοσης, από κάποιο κράτος μέλος, νέου τύπου χαρτονομισμάτων, αυτό δεν είναι υποχρεωμένο να ενημερώσει τα άλλα κράτη μέλη για την αλλαγή αυτή. Όταν, π.χ., το Βέλγιο εξέδωσε νέου τύπου χαρτονομίσματα των 1.000 και των 10.000 φράγκων, δεν ενημέρωσε τα υπόλοιπα κράτη μέλη της Ένωσης. Παρόμοια γεγονότα προκαλούν τεράστια προβλήματα στους ταξιδιώτες.

Δεδομένου ότι προ της μετάβασης στο ενιαίο νόμισμα ενδέχεται να εκδοθούν και άλλα νέου τύπου χαρτονομίσματα, ερωτώ τον αρμόδιο Επίτροπο ποια μέτρα προτίθεται να λάβει η Επιτροπή προκειμένου να διασφαλισθεί ότι στην Ευρωπαϊκή Ένωση θα ισχύει, στο εξής, η υποχρέωση κοινοποίησης σε περίπτωση έκδοσης νέου τύπου χαρτονομισμάτων;

Απάντηση του κ.de Silguy εξόνόματος της Επιτροπής

(1 Απριλίου 1998)

Σύμφωνα με το άρθρο 105α της συνθήκης ΕΚ και το άρθρο 16 του πρωτοκόλλου για το καθεστώς του Ευρωπαϊκού Συστήματος Κεντρικών Τραπεζών (ΕΣΚΤ) και της Ευρωπαϊκής Κεντρικής Τράπεζας (ΕΚΤ) το διοικητικό συμβούλιο της ΕΚΤ θα έχει, από την αρχή του τρίτου σταδίου της οικονομικής και νομισματικής ένωσης (ΟΝΕ), τα αποκλειστικά δικαιώματα για την έκδοση τραπεζογραμματίων στη ζώνη ευρώ. Το δικαίωμα αυτό είναι ανεξάρτητο από το γεγονός ότι κατά τη μεταβατική περίοδο, από την 1η Ιανουαρίου 1999 έως τις 31 Δεκεμβρίου 2001, θα κυκλοφορούν μόνο τραπεζογραμμάτια σε εθνικό νόμισμα. Έτσι, διασφαλίζεται ότι τα εθνικά τραπεζογραμμάτια δεν θα εισαχθούν σε κράτος μέλος της ζώνης ευρώ χωρίς την ανάμειξη της ΕΚΤ.

Επιπλέον, σύμφωνα με το Ευρωπαϊκό Νομισματικό Ίδρυμα που επιβλέπει την τεχνική επεξεργασία για τα τραπεζογραμμάτια σε ευρώ, οι εθνικές κεντρικές τράπεζες δεν σκοπεύουν να εκδώσουν νέα ή επανασχεδιασμένα τραπεζογραμμάτια κατά την μεταβατική περίοδο. Συνεπώς, η Επιτροπή δεν βλέπει το λόγο να αναλάβει οποιαδήποτε δράση στον τομέα αυτό.
ΓΡΑΠΤΗ ΕΡΩΤΗΣΗ E-1209/98

υποβολή: José García-Margallo y Marfil (PPE) προς την Επιτροπή

(24 Απριλίου 1998)

Θέμα: Ανταγωνιστικότητα

Στην έκθεση του Κοινοβουλίου A-0113/97 σχετικά με την Ανακοίνωση της Επιτροπής προς το Συμβούλιο όσον αφορά τη σύγκριση των αποτελεμάτων (Benchmarking) της ευρωπαϊκής βιομηχανίας στον τομέα της ανταγωνιστικότητας (COM(96)0463 - C-622/96) και το έγγραφο εργασίας των υπηρεσιών της Επιτροπής για μία ευρωπαϊκή πολιτική, η οποία να προωθεί την ποιότητα με σκοπό την αύξηση του ανταγωνισμού στην Ευρώπη (SEC(96)2000), διαπιστώνεται ότι:

Οι τιμές των βασικών υπηρεσιών είναι υψηλότερες στην Ευρώπη απ'ό,τι στις ΗΠΑ και την Ιαπωνία, παρά την πρόοδο που σημειώθηκε από την ίδρυση της ενιαίας αγοράς παραμένουν ακόμη τομείς, όπως η διανομή, στους οποίους υπάχουν περιορισμοί όσον αφορά την πρόσβαση.

Ποιές θα είναι οι ενέργειες της Επιτροπής προκειμένου να ξεπεραστούν οι εν λόγω περιορισμοί στην πρόσβαση;